Manifest: Toetame alkoholireklaami keelustamist!
Alkohol on sõltuvust tekitav aine, mille tarvitamine toob Eestis endaga kaasa umbes 2000 inimese surma aastas ning läheb maksma meie ühiskonnale aastas üle 10 miljardi krooni. 
Alkoholiga on seotud suur osa kuritegevusest, vägivaldsusest, vandalismist, vigastustest, haigustest. Alkoholi tarvitamise negatiivset külge näeme oma meediakanalites igal päeval. 
Sageli nende uudiste vahetus läheduses on aga ka alkoholi reklaam. Arvestades eelmainitud pahupoolt, mis alkoholiga kaasneb, küsime ühiselt: miks peaks meie riik olema huvitatud ja tahtlik alkoholi propageerimisest ja reklaamimisest?
Meie toetame alkoholireklaami täielikku keelustamist. 

Rahvusvahelised uurimused kinnitavad, et alkoholireklaam suurendab alkoholi tarvitamist alaealiste seas. – www.ave.ee/manifest
Kuigi iga alkoholireklaami piirav seadus on positiivne samm paremuse poole, jäävad need siiski nõrgaks, kuna alaealised vaatavad televisiooni hiliste õhtutundideni ning sageli on õhtuti telekanalites just lastele ja noortele mõeldud koguperefilmid, mille raames näevad nad ka rohkelt reklaami, mis innustab neid alkoholi tarvitama. 

Toetame alkoholireklaami täielikku keelustamist, et see ei mõjutaks meie lapsi ja noori. 

Mõistame, et esialgu ei suuda me peatada satelliitkanalite kaudu levivat alkoholireklaami, kuid anname endale samas aru, et 

1. kõige enam mõjutab meie kaasmaalasi kohaliku toodangu reklaam kodumaistel kanalitel ja väljaannetes ning muidugi kodulinna tänavatel

2. kui soovime probleemiga tegeleda, tuleb alustada oma keskkonnast. 
Toetame igasuguse alkoholireklaami täielikku keelustamist, et meie sõnum meie noortele ja tervele ühiskonnale oleks ühtne ja selge: toetame terveid eluviise!

